b'\n_START_ARTICLE_\nDmitri Jazov\n_START_PARAGRAPH_\nDmitri Jazov (vene keeles \xd0\x94\xd0\xbc\xd0\xb8\xd1\x82\xd1\x80\xd0\xb8\xd0\xb9 \xd0\xa2\xd0\xb8\xd0\xbc\xd0\xbe\xd1\x84\xd0\xb5\xd0\xb5\xd0\xb2\xd0\xb8\xd1\x87 \xd0\xaf\xd0\xb7\xd0\xbe\xd0\xb2; s\xc3\xbcndinud 8. novembril 1923) on endine N\xc3\xb5ukogude Liidu s\xc3\xb5jav\xc3\xa4elane, N\xc3\xb5ukogude Liidu marssal (1990), N\xc3\xb5ukogude Liidu kaitseminister (1987\xe2\x80\x931991)._NEWLINE_S\xc3\xb5dis Teises maailmas\xc3\xb5jas Volhovi ja Leningradi rindel laskurr\xc3\xbchma komand\xc3\xb6rina. Osales Leningradi kaitsmises blokaadi ajal, r\xc3\xbcndelahinguis Baltimaades ja "Kura koti" piiramises. Sai lahingus haavata._NEWLINE_1967 l\xc3\xb5petas ta Kindralstaabi s\xc3\xb5jav\xc3\xa4eakadeemia. Alates sama aasta oktoobrist oli ta motoriseeritud laskurdiviisi \xc3\xbclem. 22. veebruaril 1968 \xc3\xbclendati ta kindralmajoriks. 1971. aasta m\xc3\xa4rtsis m\xc3\xa4\xc3\xa4rati ta armeekorpuse \xc3\xbclemaks. 15. detsembril 1972 \xc3\xbclendati ta kindralleitnandiks. 1973. aasta jaanuaris m\xc3\xa4\xc3\xa4rati ta armeejuhatajaks. Alates 1974. aasta maist oli ta N\xc3\xb5ukogude Liidu kaitseministeeriumi kaadrite peavalitsuse juhataja. Alates 1976. aasta oktoobrist oli ta Kaug-Ida s\xc3\xb5jav\xc3\xa4eringkonna \xc3\xbclema esimene aset\xc3\xa4itja. 28. oktoobril 1977 \xc3\xbclendati ta kindralpolkovnikuks. 1979. aasta jaanuaris m\xc3\xa4\xc3\xa4rati ta Tsentraalse v\xc3\xa4egrupi \xc3\xbclemaks \xe2\x80\x93 Tsentraalseks v\xc3\xa4egrupiks nimetati T\xc5\xa1ehhoslovakkias asuvaid NSV Liidu v\xc3\xa4gesid. 1980. aasta novembris m\xc3\xa4\xc3\xa4rati ta Kesk-Aasia s\xc3\xb5jav\xc3\xa4eringkonna \xc3\xbclemaks. 6. veebruaril 1984 \xc3\xbclendati ta armeekindraliks. 1984. aasta juunis m\xc3\xa4\xc3\xa4rati ta Kaug-Ida s\xc3\xb5jav\xc3\xa4eringkonna \xc3\xbclemaks. Kaug-Idas s\xc3\xb5brunes Jazov Kim Il-s\xc5\x8fngiga. 1987. aasta jaanuaris nimetati Jazov NSV Liidu kaitseministri aset\xc3\xa4itjaks kaadrite alal ja \xc3\xbchtlasi kaitseministeeriumi kaadrite peavalitsuse juhatajaks._NEWLINE_28. mail 1987 lendas Mathias Rust v\xc3\xa4ikelennukiga Cessna Soomest Moskvasse, maandudes Moskva kesklinnas. Selle tulemusena vabastas NSV Liidu \xc3\x9clemn\xc3\xb5ukogu ametist senise kaitseministri Sergei Sokolovi ja nimetas tema asemele Jazovi. Jazov sai kaitseministriks enda s\xc3\xb5nul ootamatult. \xc3\x9chtlasi oli Jazov esimene NSV Liidu kaitseminister p\xc3\xa4rast 1935. aastat, kes kandis armeekindrali auastet. Alles 28. aprillil 1990 \xc3\xbclendas NSV Liidu president Mihhail Gorbat\xc5\xa1ov Jazovi N\xc3\xb5ukogude Liidu marssaliks. Jazov oli viimane, kes sai NSV Liidu marssaliks, ja ainus Siberis s\xc3\xbcndinud NSV Liidu marssal._NEWLINE_Jazov oli NLKP liige alates 1944. 1981. aasta veebruaris sai ta NLKP Keskkomitee liikmekandidaadiks ja 1987. aasta juunis liikmeks. 1987. aasta juunist kuni 1990. aasta juulini oli ta NLKP Keskkomitee Poliitb\xc3\xbcroo liikmekandidaat. 1990. aasta m\xc3\xa4rtsist detsembrini oli ta NSV Liidu Presidendin\xc3\xb5ukogu liige, 1990. aasta detsembrist 1991. aasta septembrini NSV Liidu Julgeolekun\xc3\xb5ukogu liige. Ta oli NSV Liidu \xc3\x9clemn\xc3\xb5ukogu X ja XI koosseisu liige (1979\xe2\x80\x9390), p\xc3\xa4rast seda 1990\xe2\x80\x9391 NSV Liidu rahvasaadik._NEWLINE_Jazov oli konservatiiv ja perestroika poolehoidjate seas ei olnud ta populaarne._NEWLINE_Jazov v\xc3\xb5ttis Riikliku Erakorralise Seisukorra Komitee liikmena osa 1991. aasta augustiput\xc5\xa1ist. Tema korraldusel toodi Moskva t\xc3\xa4navatele tankid. P\xc3\xa4rast put\xc5\xa1i veetis Jazov 18 kuud vangistuses ja vabanes 1994. aastal amnestiaga.'